Tot enllestit per a l'inici aquesta nit del Pirata Festival a Gandia
09 juliol 2025

## Tot enllestit per a l'inici aquesta nit del Pirata Festival a Gandia09 juliol 2025Última actualització: 10 juliol 2025

![](../gestion/img/26552560df63cd35673248891a3dfc7bee50092482320162c0d0981effdb16cd.jpg)  
  

L’alcalde de Gandia, **José Manuel Prieto, acompanyat de la regidora de Cultura i Turisme, Balbina Sendra;** la regidora de Seguretat Ciutadana, **Lydia Morant** i la primera tinenta d’Alcaldia, **Alícia Izquierdo**, han visitat aquest matí el dispositiu i tots els preparatius del Pirata Beach Festival, que comença d'ací a unes hores, a les 20:30 h. De fet, al llarg del matí ja està arribant la gent que hi farà acampada a les zones habilitades.

L’alcalde ha recordat que és un dels festivals musicals del seu gènere més importants de tot l'Estat i també una de les cites musicals de referència. “Des que va nàixer el Pirata en 2017, li hem donat suport perquè creiem en aquest projecte i en convertir Gandia en una Ciutat de Festivals, com així ha sigut».

No hem d’oblidar que des de fa huit anys, el Pirata Festival ha anat creixent exponencialment, passant de ser un festival modest en un primer moment a congregar l’any passat a més 30.000 assistents per dia, més de 60 artistes, amb un impacte econòmic de 2,7 milions d’euros per a la nostra ciutat. Xifra que s’espera igualar o superar. De fet, 5.000 persones pernoctaran en la zona d’acampada.

Pel que fa al dispositiu especial, des de l’ajuntament s’ha previst un complet operatiu de trànsit i seguretat i ja està tot enllestit perquè aquest festival funcione de manera correcta: Un dispositiu especial d'accés al polígon de Benieto, de convivència amb l'activitat econòmica i empresarial d'aquesta àrea i, a la vegada, tots els reforços dels agents de policia local en horari de matí de vesprada i també de nit “per a garantir la plena seguretat d'aquells que participen al Pirata. I la convivència en la ciutat en els dies de màxima afluència de temporada turística”.  
  
De nou, s’instal·larà un Camí Segur entre la zona d'acampada, en el Parc Ausiàs March, i el polígon de Benieto on s'ubiquen els concerts, amb un agent masculí i un femení cadascun dels dies. També es disposarà de serveis d’informació i assessorament contra les agressions sexuals o violència de gènere i l'Lgtbifòbia amb els punts Violeta i Arc de Sant Martí, respectivament.

Cal destacar les reserves d’estacionament per les zones de seguretat i desviaments de trànsit previstos, amb una regulació pràcticament constant durant els horaris comercials a les eixides del polígon Benieto.

Les nits de divendres i dissabte també es disposarà d’una dotació de bombers del parc de Gandia per cobrir l’espectacle pirotècnic que està programat. Pel que fa al preventiu sanitari, se situarà a l’interior del recinte dels concerts.

D’altra banda, el Departament de Serveis Bàsics aquests dies reforçarà la neteja viària en les vies públiques i s’incrementarà el nombre de contenidors en la zona. Això, juntament tot el treball previ de Parcs i de Jardins, que ha permés tindre la zona enllestida per a l'arribada del contingent del festival i de tots els operatius que l'acompanyen.

“Crec que la preparació, el nivell de minuciositat, d'exhaustivitat i d'eficàcia amb què hem sigut capaços de tornar a preparar la ciutat per acollir el festival demostra que està consolidat, que estem preparats per al repte de poder rebre a totes aquelles persones que aquests dies van a visitar-nos i que hem consolidat Gandia com a zona i com a ciutat de grans esdeveniments i de festivals”, ha argumentat Prieto.  
Finalment, Sendra ha agraït l’organització del Pirata per continuar apostant per Gandia amb el festival “i també els cicles que tenim al llarg de tot l'any, però sempre el Pirata és eixa cita a la qual no podem faltar si volem anar a eixa Gandia més musical”. La regidora de Turisme ha destacat també les millores que, junt amb el departament de Parcs i Jardins, han introduït, com és la millor canalització dels banys i d’altres que veuran els usuaris quan vinguen i que permetran gaudir d'un Pirata amb molta més qualitat.

[Twittear](https://twitter.com/share)